<https://www.pagenews.gr/post/79\u03B7_\u03C3\u03CD\u03BD\u03BF\u03B4\u03BF\u03C2_\u03BF\u03B7\u03B5__\u03C4\u03BF_\u03C0\u03C1\u03CC\u03B3\u03C1\u03B1\u03BC\u03BC\u03B1_\u03C4\u03BF\u03C5_\u03BC\u03B7\u03C4\u03C3\u03BF\u03C4_2>
<http://schema.org/articleBody>
"Με φόντο τις ραγδαίες εξελίξεις στη Μέση Ανατολή και τις επικείμενες εκλογές στις ΗΠΑ, ο πρωθυπουργός Κυριάκος Μητσοτάκης, προετοιμάζεται για την 79η Σύνοδο της γενικής συνέλευσης του ΟΗΕ.Μεταξύ των συναντήσεών του, αναμένεται και το κρίσιμο τετ α τετ με τον Τούρκο πρόεδρο Ταγίπ Ερντογάν την ερχόμενη Δευτέρα ή Τρίτη με την ελληνική πλευρά να συνεχίζει να επενδύει στον ελληνοτουρκικό διάλογο ξεκαθαρίζοντας ότι οι κόκκινες γραμμές παραμένουν χωρίς καμία υποχώρηση σε ζητήματα κυριαρχίας.Σύμφωνα με την ΕΡΤ, στην ατζέντα του Κυριάκου Μητσοτάκη κυριαρχούν επίσης οι συναντήσεις με ξένους ηγέτες και διεθνείς επενδυτές, σε έναν κύκλο επαφών με γεωπολιτικό και οικονομικό αποτύπωμα, στη διάρκεια του οποίου ο Έλληνας πρωθυπουργός αναμένεται να αναδείξει τον ενισχυμένο ρόλο της Αθήνας στη νοτιοανατολική πτέρυγα της Ευρωπαϊκής Ένωσης και του ΝΑΤΟ και να αναλύσει το νέο τοπίο που διαμορφώνει για την ελληνική οικονομία η ανάκτηση της επενδυτικής βαθμίδας.Επίσης, θα παρουσιάσει τις μεγάλες ευκαιρίες που ανοίγονται στη χώρα μας για επενδύσεις, ιδιαίτερα από τη στιγμή που η Ελλάδα καταγράφει, σύμφωνα με τα στοιχεία, τη δεύτερη υψηλότερη ανάπτυξη στην Ευρωπαϊκή Ένωση.Σημείο αναφοράς στην πενθήμερη παρουσία του κ. Μητσοτάκη στη Νέα Υόρκη θα αποτελέσει η ομιλία του ενώπιον της γενικής συνέλευσης του Οργανισμού Ηνωμένων Εθνών την ερχόμενη Πέμπτη.Σύμφωνα με πληροφορίες, ο πρωθυπουργός αναμένεται να πραγματοποιήσει ειδική μνεία: \tΣτις μεγάλες, παγκόσμιες γεωπολιτικές και τεχνολογικές προκλήσεις της εποχής. \tΣτο γεγονός ότι η Ελλάδα αναλαμβάνει το επόμενο έτος τη θέση του μη μόνιμου μέλους του Συμβουλίου Ασφαλείας του ΟΗΕ με σύνθημά της το τρίπτυχο «Διάλογος, Δημοκρατία, Διπλωματία» \tΤο Κυπριακό και το έργο της προσωπικής απεσταλμένης του γενικού γραμματέα του Οργανισμού Ηνωμένων Εθνών αναμένεται να κυριαρχήσουν στις συνομιλίες του πρωθυπουργού με τον Αντόνιο Γκουτέρες.Θυμίζεται ότι Κυριάκος Μητσοτάκης και Νίκος Χριστοδουλίδης συναντήθηκαν την Πέμπτη (19/9) στο Μέγαρο Μαξίμου, με στόχο τον κοινό βηματισμό Αθήνας και Λευκωσίας και το συντονισμό των ενεργειών τους, σε μία καμπή διαφαινόμενων εξελίξεων για το Κυπριακό.Αναλυτικά το πρόγραμμα του πρωθυπουργού στη Νέα Υόρκη \t22 και 23 Σεπτεμβρίου: Παρεμβάσεις στη Σύνοδο Κορυφής του ΟΗΕ για το Μέλλον. \t26 Σεπτεμβρίου: Εργασίες και συναντήσεις στη 79η Σύνοδο της Γενικής Συνέλευσης του ΟΗΕ και Ομιλία ενώπιον της Γενικής Συνέλευσης του ΟΗΕ.Στο πλαίσιο της επίσκεψής του στις ΗΠΑ, ο πρωθυπουργός αναμένεται να συναντηθεί με τον πρίγκιπα-διάδοχο του Κουβέιτ Sheikh Sabah Al Khalid Al Sabah την Κυριακή 22 Σεπτεμβρίου, καθώς και με τον Πρόεδρο της Παλαιστινιακής Αρχής Μαχμούντ Αμπάς.Στις 23 ή 24 Σεπτεμβρίου αναμένεται η συνάντηση με τον Τούρκο πρόεδρο, Ταγίπ Ερντογάν.Την Τετάρτη 25 Σεπτεμβρίου ο πρωθυπουργός θα συναντηθεί με τον ισραηλινό πρωθυπουργό Μπέντζαμιν Νετανιάχου, τον πρωθυπουργό της Αρμενίας Νικόλ Πασινιάν και τον Πρόεδρο του Παναμά Χοσέ Ραούλ Μουλίνο. Επίσης, την ίδια ημέρα θα δει τον Πρίγκιπα-Διάδοχο και πρωθυπουργό του Μπαχρέιν Salman bin Hamada Al Khalifa.Την Πέμπτη, 26 Σεπτεμβρίου, ο Κυριάκος Μητσοτάκης θα έχει συνάντηση με τον Γ.Γ του ΟΗΕ Αντόνιο Γκουτέρες, τον Πρόεδρο της Σερβίας Αλεξάντερ Βούτσιτς και τον Πρωθυπουργό του Κοσόβου Αλμπιν Κουρτί.Κατά τη διάρκεια της παραμονής του στη Νέα Υόρκη ο πρωθυπουργός θα απευθύνει χαιρετισμό σε  εκδήλωση που συνδιοργανώνουν στην Αστόρια μεγάλες ομογενειακές οργανώσεις, ενώ συναντήσεις θα έχει και με επενδυτές, όπου θα έχει την ευκαιρία να παρουσιάσει το νέο τοπίο που διαμορφώνει για την ελληνική οικονομία, η οποία βρίσκεται σε τροχιά ανάπτυξης."
<https://www.pagenews.gr/2024/09/21/politiki/79i-synodos-oie-to-programma-tou-mitsotaki-pote-anamenetai-i-synantisi-tou-me-ton-erntogan/>